وفاقی وزیر چوہدری سالک حسین نے حج 2025 کے حوالے سے سعودی عرب کے ساتھ معاہدے پر دستخط کیے۔ سعودی وزیر حج و عمرہ ڈاکٹر توفیق بن فوزان الربیعہ کے ساتھ ہونے والے اس معاہدے میں پاکستانی عازمین حج کو بہتر سہولیات کی فراہمی پر اتفاق کیا گیا ہے۔ اس موقع پر وفاقی وزیر چوہدری سالک حسین نے کہا کہ پاکستان اور سعودی عرب کے مابین تاریخی اور برادرانہ تعلقات مشترکہ عقیدے، تاریخ، اور ثقافت پر مبنی ہیں۔ انہوں نے مزید کہا کہ دونوں ممالک کے درمیان اقتصادی اور سرمایہ کاری تعاون بڑھانے کی مزید گنجائش موجود ہے۔ امسال پاکستانی عازمین حج کو گزشتہ سالوں سے بہتر سہولیات کی فراہمی کے لیے جامع اقدامات کیے گئے ہیں، اور دفتر امور حجاج جدہ کو ہدایات دی گئی ہیں کہ وہ حجاج کو بہترین خدمات فراہم کریں۔ وفاقی وزیر اپنے تین روزہ دورۂ سعودی عرب کے دوران سعودی وزارت حج و عمرہ کے تحت منعقد ہونے والی چار روزہ عالمی حج و عمرہ کانفرنس و ایکسپو میں شرکت کریں گے۔ جدہ میں 13 جنوری سے شروع ہونے والی اس کانفرنس میں وہ بطور مہمان خصوصی خطاب بھی کریں گے اور پاکستان کی نمائندگی کرتے ہوئے حجاج کو درپیش مسائل اور ان کے حل پر تبادلہ خیال کریں گے۔